Source: https://taldik.blog.sme.sk/c/417203/sudy-obzalovali-ho-z-vrazdy-priatelky-je-na-slobode.html
Timestamp: 2017-09-24 19:11:37+00:00

Document:
SÚDY: Obžalovali ho z vraždy priateľky. Je na slobode. - Jaroslav Taldík (blog.sme.sk)
SÚDY: Obžalovali ho z vraždy priateľky. Je na slobode.
Autor: Jaroslav Taldík | 5.5.2016 o 10:02 | Karma článku: 2,75 | Prečítané: 756x
Na Okresnom súde Bratislava 1 prebieha v súčasnosti konanie v obzvlášť závažnom zločine vraždy, kde mal podľa obžaloby na jeseň 2014 na Obchodnej ulici v Bratislave Holanďan Jan Gerrit K. zavraždiť svoju priateľku 25-ročnú Simonu.
Vo verejnosti okrem samotnej vraždy vzbudila však veľkú pozornosť aj skutočnosť, že obžalovaný sa v tomto brutálnom prípade zločinu dostal z väzby na slobodu kvôli možnému pochybeniu sudcu.
Podľa tvrdení strážcov zákona spred dvoch rokov mala byť nešťastná dievčina ubitá k smrti. „Obvinený spôsobil poškodenej žene presne nezisteným predmetom poranenia v oblasti hlavy,“ vysvetľoval bratislavský policajný hovorca Michal Szeiff. To však, žiaľ, nebolo všetko. „Následne úmyselne inicioval zapálenie tela poškodenej, ktorým utrpela rozsiahle popáleniny na viacerých častiach tela. Uvedeným konaním utrpela poškodená žena zranenia, ktorým na mieste podľahla,“ doplnil Szeiff.
Polícia na druhý deň v blízkosti miesta činu zadržala a neskôr aj obvinila priateľa dievčiny 35 – ročného Holanďana Gerrita Jana K. Vyšetrovateľ podal podnet, prokurátor návrh a sudca rozhodol o vzatí obvineného do väzby.
Polícia ukončila vyšetrovanie tohto prípadu v septembri roku 2015 a prvé pojednávanie súd vytýčil na jeseň minulého roka.
Až do tohto momentu bolo možné prácu polície, prokuratúry a súdu len chváliť, nakoľko od zadržania páchateľa po jeho postavenie pred súd uplynul zhruba rok.
Všetko sa však zmenilo koncom októbra minulého roka, keď obvinený musel ísť z väzby von na slobodu. Podľa názoru Krajského súdu v Bratislave pochybil Okresný súd Bratislava I, ktorý vraj nestihol predložiť súdu vyššieho stupňa jednu zo sťažností obvineného spolu s vyšetrovacím spisom.
Prečo sa obvinený ocitol na slobode? Odpoveď môžeme vyčítať aj v uznesení Krajského súdu v Bratislave zo dňa 28.10.2015, ktoré som si ako redaktor TASR vyžiadal na základe zákona o slobodnom prístupe k informáciám.
Okrem iného z neho vyplýva, že Okresný súd Bratislava I rozhodoval dňa 30.09.2015 o ďalšej väzbe pre obvineného. Samotný OS BA 1 tvrdil, že dôvody väzby trvajú a Holanďan má byť stíhaný za mrežami. Spis so sťažnosťou obvineného však predložil KS BA až 26.10.2015 a to v posledný deň väzobnej lehoty a nie päť pracovných dní pred jej uplynutím tak, ako mu to ukladá zákon.
„Krajský súd v Bratislave musel konštatovať, že sa jedná o zložitú, závažnú a komplikovanú trestnú činnosť, z ktorej je obvinený XXX, pričom trestný spis predložený súdu obsahuje 1627 strán. Zákonný senát, ktorému vec bola elektronicky pridelená, doposiaľ v tejto veci nerozhodoval v prípravnom konaní a teda bolo potrebné predmetný spis naštudovať tak, aby bolo možné zákonne vo veci rozhodnúť. Časový limit, ktorý senátu ostával do ukončenia predĺženej lehoty väzby, bol necelých 12 hodín, počas ktorej doby nebolo fakticky možné spis naštudovať, objektívne, zodpovedne a zákonne rozhodnúť,“ skonštatoval okrem iného vo svojom odôvodnení senát KS BA.
A v závere svojho uznesenia len doplnil, že „vzhľadom k časovej tiesni, ktorú vytvoril súd prvého stupňa tým, že bezodkladne nepredložil vec k rozhodnutiu o sťažnosti, hoci na správny procesný postup mal dostatok času a priestoru, bolo nutné obvineného XXX prepustiť z väzby na slobodu.“
Za rozhodnutím každého orgánu sú vždy konkrétni ľudia. V tomto prípade ide o sudcu OS BA 1 Stanislava D. O tom, či pochybil alebo nie, rozhoduje disciplinárny senát Najvyššieho súdu SR. Naposledy som sa na stav tohto konania pýtal koncom apríla, podľa odpovede zo dňa 21.4.2016 ešte termín konania nebol určený a prebieha predbežné šetrenie.
Zatiaľ treba povedať, že obžalovaný Holanďan Gerrit Jan K. na prvé pojednávanie v novembri minulého roka prišiel, na ďalšie v marci tohto roka nie. Tvrdil totiž, že zdravotný stav mu cestovať neumožňuje. Ďalšieho súdu v apríli sa však už zúčastnil alebo dal súhlas na pojednávanie v jeho neprítomnosti.
Bude zaujímavé sledovať ako sa tento prípad vyvinie ďalej a akým spôsobom prepustenie obvineného na slobodu ovplyvní v tomto prípade dĺžku súdneho konania.
SÚDY: Filip R. nepovedal, či si pozrel Kaliňákov účet
Počet článkov 25 Celková karma 4.81 Priemerná čítanosť 1640

References: súd 
 súd 
 súd 
 súd 
 súd 
 súd